Papersnake/gushiwen huggingface dataset:
题双梧
王如玉（清代）

碧梧两株如碧玉，风动广庭秋簌簌。琤然一夜打窗纱，何处清商奏琴筑。

佳人坐树弄冰丝，凉月如钩照画眉。深深谱出鸾凰调，露白云轻夜半时。
原毁
韩愈（唐代）

古之君子，其责己也重以周，其待人也轻以约。重以周，故不怠；轻以约，故人乐为善。

闻古之人有舜者，其为人也，仁义人也。求其所以为舜者，责于己曰：“彼，人也；予，人也。彼能是，而我乃不能是！”早夜以思，去其不如舜者，就其如舜者。闻古之人有周公者，其为人也，多才与艺人也。求其所以为周公者，责于己曰：“彼，人也；予，人也。彼能是，而我乃不能是！”早夜以思，去其不如周公者，就其如周公者。舜，大圣人也，后世无及焉；周公，大圣人也，后世无及焉。是人也，乃曰：“不如舜，不如周公，吾之病也。”是不亦责于身者重以周乎！其于人也，曰：“彼人也，能有是，是足为良人矣；能善是，是足为艺人矣。”取其一，不责其二；即其新，不究其旧：恐恐然惟惧其人之不得为善之利。一善易修也，一艺易能也，其于人也，乃曰：“能有是，是亦足矣。”曰：“能善是，是亦足矣。”不亦待于人者轻以约乎？

今之君子则不然。其责人也详，其待己也廉。详，故人难于为善；廉，故自取也少。己未有善，曰：“我善是，是亦足矣。”己未有能，曰：“我能是，是亦足矣。”外以欺于人，内以欺于心，未少有得而止矣，不亦待其身者已廉乎？

其于人也，曰：“彼虽能是，其人不足称也；彼虽善是，其用不足称也。”举其一，不计其十；究其旧，不图其新：恐恐然惟惧其人之有闻也。是不亦责于人者已详乎？

夫是之谓不以众人待其身，而以圣人望于人，吾未见其尊己也。

虽然，为是者，有本有原，怠与忌之谓也。怠者不能修，而忌者畏人修。吾尝试之矣，尝试语于众曰：“某良士，某良士。”其应者，必其人之与也；不然，则其所疏远不与同其利者也；不然，则其畏也。不若是，强者必怒于言，懦者必怒于色矣。又尝语于众曰：“某非良士，某非良士。”其不应者，必其人之与也，不然，则其所疏远不与同其利者也，不然，则其畏也。不若是，强者必说于言，懦者必说于色矣。

是故事修而谤兴，德高而毁来。呜呼！士之处此世，而望名誉之光，道德之行，难已！

将有作于上者，得吾说而存之，其国家可几而理欤！
和查夏仲敝裘诗
赵俞（清代）

无复如膏耀日辉，关河难御雪霜威。配宜东郭先生履，暖胜西华公子衣。

紽緎犹馀清节在，蒙戎转觉旅情非。只应五月能忘暑，披上江乡旧钓矶。
从军词三首
王涯（唐代）

戈甲从军久，风云识阵难。今朝拜韩信，计日斩成安。

燕颔多奇相，狼头敢犯边。寄言班定远，正是立功年。

旄头夜落捷书飞，来奏金门著赐衣。

白马将军频破敌，黄龙戍卒几时归。
饮三好堂，季玉六郎出鸡毛笔，为书尽一纸
顾印愚（清代）

东坡居岭南，乃用鸡毛笔。仅闻值三钱，颇恨不容墨。

昔见吴季值，盛称阎颖花。良工选精毳，不似中缚麻。

猿叟晚狡狯，不能缚鸡卖。偶然用鸡毛，遂传湘中派。

其柔乃过羊，其韧乃敌狼。当年祝鸡翁，居然名其乡。

王郎持鸡毫，索我作大书。君家有家鸡，何似吾家凫。

为郎书一纸，问郎何所似。莫学凫翁章，还寻换鹅字。
邓元孚待制挽词四首 其三
陈渊（宋代）

季父恩稽报，平生不自安。诸郎方未命，犹子遽先官。

义气今何在，高风众所难。惜哉耆老逝，闾里欲何观。
寄讯李白父征君二首
茅维（明代）

闻君老病掩双扉，秋老荒园黄蝶飞。
手爨青松饭香稻，隔溪人蝶采菱归。
病忘真是息心方，兀坐支颐木脚床。
天末凉风吹老树，看他屋角送斜阳。
圣驾九日天寿山登高献三阁下
潘纬（唐代）

仙舆九日驻郊圻，清跸传呼上翠微。
朔塞秋声连画角，陵园霜翠杂朱旂。
千官马逐层岩转，万乘龙随蹬道飞。
欲记明良游豫盛，野人终愧赋才非。
秋雨二首
李中（五代）

飘洒当穷巷，苔深落叶铺。
送寒来客馆，滴梦在庭梧。
逼砌蛩声断，侵窗竹影孤。
遥思渔叟兴，蓑笠在江湖。

竟日声萧飒，兼风不暂阑。
竹窗秋睡美，荻浦夜渔寒。
地僻苔生易，林疏鸟宿难。
谁知苦吟者，坐听一灯残。
渔父词
蒲寿宬（宋代）

清晓朦胧古渡头。烟中人语舻声柔。云五色，蜃成楼。鸡鸣日出似罗浮。
除夕前一日记事
方回（元代）

残腊先班隔岁春，匆匆五十九年人。
一朝一暮即除夜，万是万非余病身。
老子附炉无奈痒，小儿索纸卒难嗔。
仆衫婢粉犹閒事，欠馈时官欠饮邻。
句
张潞（宋代）

柴垂户外瞻天近，绿堕楼前到地香。
丁酉春日感题
拉歆（清代）

隔岁遗愁在，经春改旧容。世情催白发，老态倚苍筇。

门静无新客，心空有暮钟。百年成底事，漫作蜜巢蜂。
黄牛峡
王十朋（宋代）

白狗黄牛竹节滩，奇奇怪怪几峰峦。山川好处造化惜，不许人间平地看。
嘉禾百咏 其二十三 灵光井
张尧同（宋代）

玉甃祥光发，难藏世上名。定多慈护力，一饮百疴轻。
春风
李孝光（元代）

春风随处作春晴，杨柳依依绿未成。昨夜池塘新雨足，蛙声刚乱读书声。
缘识
宋太宗（宋代）

浮生好道勿虚忙，炼药修行事久长。
轻举不由他假借，一登清境入仙乡。
和董端明大野渔父图 其一
李弥逊（宋代）

一叶扁舟漾广津，无心鸥鸟远亲人。蘋蓼岸，静投纶，危坐初无一点尘。
幸武功庆善宫
李世民（唐代）

寿丘惟旧迹，酆邑乃前基。
粤予承累圣，悬弧亦在兹。
弱龄逢运改，提剑郁匡时。
指麾八荒定，怀柔万国夷。
梯山咸入款，驾海亦来思。
单于陪武帐，日逐卫文㮰。
端扆朝四岳，无为任百司。
霜节明秋景，轻冰结水湄。
芸黄遍原隰，禾颖积京畿。
共乐还乡宴，欢比大风诗。
颂古二十八首
释道川（宋代）

生涯如梦若浮云，活计都无绝六亲。
留得一双青白眼，笑他无限往来人。
次王促衡尚书鹿鸣宴韵
陈造（宋代）

儒冠几经秦，士贵始艺祖。
英儁承上意，不止工造语。
文风逮列圣，秀异弥博取。
即今再太平，比屋务稽古。
先生国元老，曩亦原夫举。
倚相能丘索，吉甫允文武。
后生藉膏馥，掉臂雄艺圃。
岂伊郐无讥，敢睨大国楚。
诸生观国光，名欲簉龙虎。
初非意敢料，顾为公所与。
蕙兰侈芳筵，肴核富雕俎。
酒行不待醉，阖坐喜欲舞。
妙句韦白前，拭目嗟未睹。
豪气倏贾余，举举陵天宇。
悬知三千牍，去作虹霓吐。
我坐广文毡，勤拙初不补。
看挥修月刃，稳送抟风羽。
传灯知道尊，食蔗记荼夺。
明年公东归，商衡傅岩雨。
附翼偕渠侬，远臣观所主。
清远江峡山寺
张说（唐代）

流落经荒处，逍遥此梵宫。云峰吐月白，石壁淡烟红。
宝塔灵仙吐，悬龛造化功。天香涵竹气，虚呗引松风。
檐牖飞花入，廊房激水通。猿鸣知谷静，鱼戏辨江空。
静默将何贵，惟应心境同。
炀帝陵
罗隐（唐代）

入郭登桥出郭船，红楼日日柳年年。

君王忍把平陈业，只博雷塘数亩田。
湘中秋日呈所知
杜荀鹤（唐代）

四海无寸土，一生惟苦吟。虚垂异乡泪，不滴别人心。

雨色凋湘树，滩声下塞禽。求归归未得，不是掷光阴。
寄张钦夫二首
杨万里（宋代）

作郡才佳政，留中即好音。
还将著书手，拈出正君心。
岳麓风霜饱，修门雨露深。
登庸何恨晚，廊庙要山林。
仁宗皇帝挽歌三首 其一
韩维（宋代）

远俗长归塞，中原不见兵。礼文兴废绝，刑典蹈宽平。

惨动三危色，哀缠万国情。新宫表仁号，尧德恐难名。
空印见和用韵答之
释德洪（宋代）

棋布诸方尽子孙，道缘浑似雪峰存。全提盖色骑声句，直要临机以眼闻。

围绕千僧名冠世，指挥万象语惊群。独能收此无家客，分占沩源一坞云。
宿翁卷书斋
徐照（宋代）

一山秋色同谁看，又复相寻出郭来。
邻笔种成高碍月，井泉汲少近生苔。
忽惊寒事砧初动，不辨晨光户尽开。
君爱苦吟吾喜听，世人谁更重清才。
戏萧高风曾孟声二友二首
罗公升（宋代）

丹凤辞旧楼，四海求其凤。
偶来梧竹间，振翮鸣朝阳。
众禽不自梧，竞欲依余光。
神物要自珍，微羽那足当。
了知霄汉姿，不集灌莽场。
所忧燕雀杂，坐更鸿鹄藏。
丹山有佳侣，足以陪双翔。
人间勿为留，归哉白云乡。
夜归
许继（明代）

夜归人已卧，山月犹在户。
惊鹊翻暗丛，哀鸿响遐渚。
风虚籁静壑，霜肃气澄宇。
顾影忽兴怀，孤身在羁旅。
酬王哦松八景 其八 鉴湖独钓
释居简（宋代）

羡他蓑笠度年华，尽把风烟付贺家。盘礴细搜吟意绪，明波一曲小菱花。
八月十五日
戎昱（唐代）

忆昔千秋节，欢娱万国同。今来六亲远，此日一悲风。

年少逢胡乱，时平似梦中。梨园几人在，应是涕无穷。
冬至
姜特立（宋代）

老来心绪怯年光，又见春来报一阳。
未必暗添宫线永，只应先引鬓丝长。
嘉禾百咏·施墓
张尧同（宋代）

苍苔侵坏道，晚雀散空林。
莫问人贤否，浮生一古今。
饮九岁斋同宿
戚玾（清代）

空城澹寒雾，落叶凄庭阴。萧条岁苦饥，里巷谁招寻。

拨泥过我岁，暮雨衣淋淋。百钱杖头解，斗酒时共斟。

入耳声不殊，闻者各有心。何以写吾忧，挥毫同苦吟。

虫螀半壁静，镫火孤窗深。醉拥姜被眠，不知天古今。
长安道
文同（宋代）

长安道，隋唐宫殿生秋草。
若使皆知嗣业难，争得行人望中老。
端午日帖子词 其二
孙觌（宋代）

交飞寿斝长生殿，竞泛仙舟太液池。不似世间多暑气，天风淅淅万年枝。
和次道奉慈斋宫见寄
司马光（宋代）

去住邈如霄与尘，依依欲别更相亲。
唱知洛邑饶英俊，莫忘斋庐并直人。
自罗浮行田宿华严寺
叶适（宋代）

浮山昔飞至，与罗合其巅。
严冬树色改，青松耀红鹃。
不种自生植，屡伐常苍然。
我病不暇耕，行复观我田。
呼扶偃蹇后，倩护龙钟先。
僮客四面集，畦畽相勾连。
敢云岁晏休，翻犁趁晴暄。
民政今古殊，忧乐岂异源。
收身卧荒刹，朗月前夜圆。
鹊懒附枝静，鼯饥嗅床空。
为农悔不早，时发棹歌旋。
得儿女消息
文天祥（宋代）

故国斜阳草自春，争元作相总成尘。
孔明已负金刀志，元亮犹怜典午身。
肮脏到头方是汉，娉婷更欲向何人。
痴儿莫问今生计，还种来生未了因。
水调歌头·草草三间屋
傅大询（宋代）

草草三间屋，爱竹旋添栽。碧沙窗户，眼前都是翠云堆。一月山翁高卧，踏雪水村清冷，木落远山开。唯有平安竹，留得伴寒梅。唤家童，开门看，有谁来。客来一笑，清话煮茗更传杯。有酒只愁无客，有客又愁无酒，酒熟且徘徊。明日人间事，天自有安排。
青玉案·钉鞋踏破祥符路
佚名（宋代）

钉鞋踏破祥符路。似白鹭、纷纷去。试盝幞头谁与度。八厢儿事，两员直殿，怀挟无藏处。
时辰报尽天将暮。把笔胡填备员句。试问闲愁知几许。两条脂烛，半盂馊饭，一阵黄昏雨。
紫薇花
唐彦谦（唐代）

素秋寒露重，芳事固应稀。小槛临清昭，高丛见紫薇。

温r3终临思，暗淡岂无辉。见欲迷交甫，谁能状宓妃。

妆新犹倚镜，步缓不胜衣。恍似新相得，伥如久未归。

又疑神女过，犹佩七香帏。还似星娥织，初临五彩机。

庆云今已集，威凤莫惊飞。绮笔题难尽，烦君白玉徽。
毗陵太平院壁间画山水熟视之有飞动势殆仙笔
林景清（明代）

山风不动云四寂，万顷波涛生素壁。
三峡夜怒摇星河，九溟昼沸卷霹雳。
谁将江海一笔吞，华阳入砚玄波翻。
灵鳌东转坤轴动，惊浪出没蛟与鼋。
毫端分寸千万里，人心之险亦如此。
老僧阅世如阅画，面壁凝然悟玄理。
嗟余老作汗漫游，寒光飞动六月秋。
乃知瞿唐在平陆，安得竹叶吹成舟。
梅花集句 其四十四
李龏（金朝）

梅花暗落岭头云，尽日出门还掩门。却见旧房阶下树，春风应自怨黄昏。
小园
陆游（宋代）

小园草木手栽培，袤丈清池数尺台。
拄杖倦时闲倚壁，芳醪熟後喜传杯。
春芜满地鹿忘去，夏木成阴莺自来。
堪笑山童惭饱食，时时走报一花开。
夜坐用韵简刘朔斋洪云岩
李曾伯（宋代）

一线春从地脉回，工夫先是到江梅。
雪边竟觉丰标别，曾向玉堂堂上开。
水龙吟（送戴郎中漕荆襄）
曹勋（宋代）

晓云阁雨。疏梅缀玉，尘尾闻谈吐。精忠许国，才华扌离锦，尘劳释去。六印雄图，百川明辩，苏张谁数。有奇谋欲下，阴山族帐，惟英卫、可接武。

想见临戎丰度。慨然定、中原疆土。果惊一坐，折冲遐裔，嘉言循古。安拊疲民，静摧骄虏，无烦旗鼓。看功成、入辅中兴，永佐乾坤主。
夜步堤上三首 其二
陈与义（宋代）

人间睡声起，幽子方独步。倚杖看白云，亭亭水中度。

十月雁背高，三更河流去。物生各扰扰，念此煎百虑。

聊将忧世心，数遍桥西树。
一钱
陆游（宋代）

万事纷纷不足论，满庭枯草闭柴门。
一钱留得终羞涩，持买餦餭引福孙。
浣溪沙
张炎（宋代）

犀押重帘水院深。柳绵扑帐昼愔愔。梦回孤蝶弄春阴。

乍减楚衣收带眼，初匀商鼎熨香心。燕归摇动护花铃。
京邸中秋玩月
郑一统（明代）

楚天爽气满神州，今夕人间半度秋。玉露几团初欲滴，冰轮一度向空流。

浮烟扫去星河静，素影飞来几榻幽。共醉清华眠碧落，此身不觉在瀛洲。
颂古十七首
释道行（宋代）

新年佛法播真风，笑杀街头贺岁翁。
三级浪高何处去，谩将双剑定雌雄。
赠李彦深
黄庭坚（宋代）

琼枝虽疗渴，萱草忘人忧。
李君气萧萧，翠竹摇清秋。
步竹来过门，日色在帘钩。
开云睹白雉，临水对虚舟。
言少常造极，色夷似无求。
醉尉厅索寞，寒泉沃茶瓯。
四坐愁水厄，并缾犹屡投。
斮锡碎玉札，闲荐当众羞。
微物不足贵，且延君少留。
行役阻相见，心如旆悠悠。
春鱼出清涔，社酒欲胜篘。
时来得晤语，呼客尽更筹。
墙下金丝蝴蝶一本冯庵移理之开花予为赋诗
林旭（清代）

初看默默随春绿，肯顾无人开始知。桃叶前生犹可辨，雄蜂无偶亦相思。

由来评色惟推淡，一日承恩不怨迟。头白老人欣对汝，闲庭荫暍伴思诗。
忆东山
杜思恭（宋代）

上山月正高，下山月已黑。
谢公风流远，抵掌恨陈迹。
揪枰一局笑未阑，捷书喜报收河山。
我今念此几废食，诸公都作新亭泣。
后闻鹦鹉眼系直度两眶人可洞视
徐渭（明代）

双瞳穿脑过，对面两菱花。琥珀钻松窍，琉璃钉扇纱。

隔颠孤碧炯，横准一梁加。饮啄千峰物，雌雄万树家。

回头忽不见，交睫梦成赊。摩荡晶初日，玲珑射落霞。

照拳明蕨脑，夹喙影姜芽。恋月眶寒晕，啼烟泪涩沙。

端州鸲鹆研，蛮郡石榴砂。睥睨雄生怒，迷离媚作邪。

倾城秋水顾，阿堵虎头誇。认客休青白，韬光混瑾瑕。

如怜蔡家女，分镜葬琵琶。
白云亭
沈传师（唐代）

僧爱白云溪上飞，白云深处敞禅扉。莫言便是无情物，思着故乡依旧归。
抚州崇仁县玉清观道士黄石老工古篆以他公父
魏了翁（宋代）

圣学不嗣千余年，并与小学遗其传。
其间明道宁乏贤，谓书小其姑舍旃。
十字九舛不可镌，楮生墨墨色有冤。
动以经史为执言，岂知魏晋几变迁。
况今经字宗开元，请观未有韵书前。
训纂字林形相沿，形声迭推义乃全。
韵书既作人趋便，未能书法穷根原。
但以声韵求诸篇，形存声亡韵亦牵。
叔重少温工磨研，二徐郑郭相后先。
书法赖此差绵延，许李焉得无谬愆。
楚金分韵犹拘挛，若更舍此徇俗妍。
不学操缦求安弦，玉清道士来临川。
用意周鼓兼泰山，携书过我渠江边。
试令立拄与画卷，椳阒畿礎杗桷椽。
已能谐世而取怜，犹欲度外求方圜。
眉山夫子思涌泉，相与共讲扶其偏。
道士稇载明当还，更以一语申卷卷。
能於此处知其端，事事物物谁非天。
九章八封莫不然，一毫人力无加焉。
九芙蓉峰
袁甫（宋代）

眼底山光半有无，芙蓉面目定何如。
忽然皓月当空挂，始信山灵不负予。
齐天乐·做修行要知捷迳
王哲（金朝）

做修行要知捷迳，如何置炉安灶。便把丹田，宝贝万象，森罗总齐祈祷。都归此处，向药珠宫前，尽教开道。拥出灵明，一颗神珠衮颠倒。得得晴空上面，玉皇宣诏。青童谨捧金诰。此则缘功与行，两两双全，瑞祥敷焘。绵绵永永，在大罗天中，执携芝草。了了真玄，顿觉无为越三岛。
水龙吟（已卯中秋，寓玉山章泉赵石涧家，相留为延桂把菊之会）
柴元彪（宋代）

秋云元自无心，那曾系得归心住。阳关酒尽，灞桥人远，也须别去。□□□□，□□□□，□□□□。有哀雁声声，愁蛩切切，悄悄地、听人语。

回首琵琶旧恨，叹西风、□兴如许。江左百年，风流云散，不堪重举，怎得归业，樵歌互答，自相容与。又何须□□，三五蟾光，重阳风雨。
咏怀诗五首 其四
支遁（魏晋）

闲邪托静室，寂寥虚且真。逸想流岩阿，朦胧望幽人。

慨矣玄风济，皎皎离染纯。时无问道睡，行歌将何因。

灵溪无惊浪，四岳无埃尘。余将游其嵎，解驾辍飞轮。

芳泉代甘醴，山果兼时珍。修林畅轻迹，石宇庇微身。

崇虚习本照，损无归昔神。暧暧烦情故，零零冲气新。

近非域中客，远非世外臣。憺怕为无德，孤哉自有邻。
颂证道歌·证道歌
释印肃（宋代）

我性同共如来合，莫怪山僧情义薄。
与君相见不相知，自脱方能解彼缚。
送僧
释重顯（宋代）

凉飚新叶坠岩阴，禅起高秋别翠岑。
孤月冷光清有兴，断云闲影合无心。
瓶分吴浪情何极，钵化膺门道更深。
好是却回旧房日，倚栏同看橘铺金。
襟风
郭之奇（明代）

阴生风有候，徐徐分远山。春情驱之出，天籁不可关。

参差千树叶，晻霭百云弯。但望神已怿，披襟况洗颜。
和朱文卿春雪韵
吴芾（宋代）

春来何事尚凝严，一夜空庭霰雪兼。
坐久罗衣惊顿薄，更阑杯酒觉频添。
旋消疏滴檐间雨，更看平堆地上盐。
谁道东风回暖律，韬霞掩日不容觇。
次韵张仲宗 其五
葛胜仲（宋代）

中台宏议裨初政，学省雄文畏后生。不悟宦游成左计，只今无米糁藜羹。
未开梅
刘克庄（宋代）

老树天机早，潜回一点春。
寒梢方蓓蕾，玉骨已精神。
冷淡看前辈，芳菲总后尘。
更须香共色，未是览花人。
读道书
潘牥（宋代）

道人清晓炷炉薰，岚重衣巾湿露痕。
课罢楞严经一卷，小窗徙倚候啼猿。
凉州词二首
王之涣（唐代）

黄河远上白云间，一片孤城万仞山。
羌笛何须怨杨柳，春风不度玉门关。

单于北望拂云堆，杀马登坛祭几回。
汉家天子今神武，不肯和亲归去来。
赠冒圣农即送南归
程虞卿（清代）

君乃巢民五世孙，襟怀磊落真绝伦。元龙豪气那足数，宝刀结绝余风存。

燕市高歌发长啸，划然如见江南春。我本楚狂友，更耽高阳酒。

歧途落拓二十年，侯门不肯轻低首。忆昨文章谒巨公，雪泥踪迹留飘蓬。

忍使秋风坐萧瑟，寒云败叶金台东。送君此行勿凄切，到家好踏香林雪。

君不见，龙楼凤阙双徘徊，清时廊庙方爱才。明年春色上林早，马蹄快逐东风来。
从军行六首 其一
欧大任（明代）

驱车西出雁门关，关下征人不记还。汉马时思呕夷水，胡儿愁见白登山。
撷阳阡二首
刘克庄（宋代）

无论晴及雨，岁岁到寒原。
下马陵如故，书麟笔不存。
心灯长在世，谏笏尚传孙。
毫发皆翁赐，难忘罔极恩。
潦雨排闷二首
仇远（元代）

宿雨涨溪流，江南四月秋。
市无粮得糶，田有麦难收。
官况全然冷，民饥绝可忧。
沙鸥应笑我，何日放归舟。
挽方漕
陈宓（宋代）

淮南草木旧知名，胡骑应愁水偃成。
自是人豪长不死，如何肠断些歌声。
答辨才探得招字
萧翼（唐代）

邂逅款良宵，殷勤荷胜招。弥天俄若旧，初地岂成遥。

酒蚁倾还泛，心猿躁似调。谁怜失群雁，长苦业风飘。
沁园春·民吾同胞
汪晫（宋代）

民吾同胞，剖破藩篱，元是大家。故见之诰诏，视如子弟，谆勤恳切，悃愊无华。孝悌力田，职当劝相，起早非干为看花。亲酌酒，老农唯诺，句句仁芽。晓来犹觉寒些。看雨湿风吹旗□斜。笑吾生八十，尽谙农事，公筵既彻，更共烹茶。高唱豳风，敬酬令尹，王道桑麻乐有涯。春务急，见溪头杨柳，已可藏鸦。
独夜
陈元晋（宋代）

月转庭除夜未央，坐看梧影上东墙。
金凤玉露方清绝，只欠探枝桂子香。
浙东罢府西归酬别张广文皮先辈陆秀才
李縠（唐代）

岂有头风笔下痊，浪成蛮语向初筵。兰亭旧趾虽曾见，

柯笛遗音更不传。照曜文星吴分野，留连花月晋名贤。

相逢只恨相知晚，一曲骊歌又几年。
闻曹子仲礼缘近臣之疏蒙恩赐还
王廷陈（明代）

窜逐南天路，荒凉北斗文。翻飞元不意，忧喜在初闻。

骢马重趋阙，金鸡两赦君。独伤荆棘里，谁别凤鸾群。
更漏子·对秋深
孙光宪（五代）

对秋深，离恨苦，数夜满庭风雨。凝想坐，敛愁眉，孤心似有违。
红窗静，画帘垂，魂消地角天涯。和泪听，断肠窥，漏移灯暗时。
卜算子
晁端礼（宋代）

恩义重如山，情意深如海。假使黄金北斗高，这一分、何由买。

领黄看取彩。莫要胡厮赖。堂印傍边更碧油，但管取、无人赛。
欧阳太师挽词三首
并叙（宋代）

唐弊文初丧，书成法至今。
雍容趋圣处，深切可人心。
气力知难继，风流喜不淫。
悬知公欲谢，异说勇交侵。
由临川北道抵馀干山行五首 其二
方朝（清代）

寒泉泻崇阿，绝壁开古道。暮投渔樵烟，朝拂溪涧藻。

征云遘微风，相随越林表。出门闻雁声，客舍非春草。

江湖风波轻，梦寐间关杳。苍茫问前途，下视见飞鸟。
寒雨怀空可亭却寄陈命美 其一
李之世（明代）

也知色是幻，故以空名亭。忍草沿阶长，禅花上架青。

山窗一雨过，客履几人经。晓露溪痕湿，移泉到佛瓶。
奉送浙西李仆射相公赴镇
刘禹锡（唐代）

建节东行是旧游，欢声喜气满吴州。郡人重得黄丞相，

童子争迎郭细侯。诏下初辞温室树，梦中先到景阳楼。

自怜不识平津阁，遥望旌旗汝水头。
广宁道上忧旱二首 其一
金朝觐（清代）

十日征途往复还，翻因苦旱念民艰。独留夕照明郊甸，尽有晴岚带远山。

芳树笼阴皆暑气，老农挥汗尚愁颜。谁知霖雨成何日，空望浮云去住閒。
湖亭小酌和张都宪韵
薛瑄（明代）

湖树阴阴障赤曦，湖亭偏与静相宜。坐中清气时常满，堤上红尘总不知。

莫羡游山携谢妓，何如行酒和陶诗。冰浆冰果寒冰齿，宴乐无过盛夏时。
拟寒山寺 其一一九
释怀深（宋代）

世间一等汉，做尽百家冤。锥刀急利禄，尺寸竞田园。

世上若无死，尘中应更喧。劝君衣带上，分明书此言。
次韵余太常观国招抚江南航海至新会八首 其六
罗蒙正（元代）

世教湮微竟孰扶，空嗟《禹贡》旧舆图。北庭淑气仍燕赵，南国遗风尚越吴。

弭节晓云三岛近，濯缨秋水一尘无。九重前席长沙傅，莫惮严程听鹧鸪。
将入匡山别芳昼二公二首（一作将入庐山别僧）
贯休（唐代）

喷岚堆黛塞寒碧，窗前古雪如白石。

临岐约我来不来，若来须拨红霞觅。

红豆树间滴红雨，恋师不得依师住。

世情世界愁杀人，锦绣谷中归舍去。
次韵李彭州乞鹤于虞万州
魏了翁（宋代）

急景应如赴壑鳞，感时心事可怜生。
湖边雁序殷勤叫，持寄新诗念故人。
送郭醉吟归宣城
彭云鸿（清代）

潞河酤酒趁斜曛，柳暗花明两岸分。万里人归燕市月，千峰杖入敬亭云。

老谙世事都鸥迹，间启柴门到鹤群。不厌芜田还种豆，南山歌胜北山文。
项君先有幽兴堂其子木即以名庵
叶适（宋代）

平生意外事，身后有谁知。
魄静云稀出，神游月共移。
春茶翠旗展，霜荔锦檐垂。
更欲添幽兴，惟消桂几枝。
端午日帖子词 其三
孙觌（宋代）

方更仲律清和节，正是南讹化育时。无限元元齐歌舞，恤刑新诏下天墀。
围棋赌墅
林希逸（宋代）

太傅筹边日，家庭赌墅时。淮淝千载事，秦晋一番棋。

得算如翁千，争先落子知。汝能输别业，我已笑胡儿。

昙得山先喜，氐争局自痴。两军临水处，幼度著尤奇。
宫词 其五十九
赵佶（宋代）

红药栏边晚吹轻，玉肌人醉撷芳英。春衫旖旎香难已，却羡东风太有情。
小苑春望宫池柳色（一作御沟新柳）
陈羽（唐代）

宛宛如丝柳，含黄一望新。未成沟上暗，且向日边春。

袅娜方遮水，低迷欲醉人。托空芳郁郁，逐溜影鳞鳞。

弄水滋宵露，垂枝染夕尘。夹堤连太液，还似映天津。
菩萨蛮·玉鳞熬出香凝软
高观国（宋代）

玉鳞熬出香凝软。并刀断处冰丝颤。红缕间堆盘。轻明相映寒。丝柔分劝处。腻滑难停筋。一洗醉魂清。真成醒酒冰。
再叠韵呈季贶 其二
魏锡曾（清代）

鸣玉犹增坛坫哗，哲人处世玩龙蛇。顾厨俊及兹多口，粤宋燕秦岂一家。

党籍无碑刊茂叔，琅嬛有地辟张华。劝君勤校五千卷，遮莫秋林噪鹊鸦。
和杨公济钱塘西湖百题 其八十一 暗竹园
郭祥正（宋代）

篁竹无人洗，烟云暗不开。网罗无入处，豺虎莫惊猜。
鹤洲渔唱
张一旸（明代）

鹤碛涛声急，扁舟载短蓑。欸乃芦湾出，渔竿柳岸过。

笛为临风弄，箫从对月歌。江流石不改，把酒问如何。
偈倾一百六十九首
释智朋（宋代）

天得中，星辰罗。
地得中，阴阳和。
衲僧得中，罢却干戈。
随寒逐暑，徒自波波。
一夏九十日，今日是中夏，
诸人未举先和。因甚问著如何是汝心，
却又不会，拄杖子到此，
也不得无过。是汝诸人，
还知痛癢么。
李陵泣别图
袁凯（明代）

上林木落雁南飞，万里萧条使节归。
犹有交情两行泪，西风吹上汉臣衣。
虞美人草
易士达（宋代）

霸业将衰汉业兴，佳人玉帐醉难醒。
可怜血染原头草，直至如今舞不停。
题司选君寒玉轩卷
袁宗道（明代）

噫嘻江陵岂无千树橘，千畦韭。何不擅此比素封，那用万竿修何绕前后。

君言长物无所爱，生平爱与此君友。萦沙带水通三径，斫雨耕烟开数亩。

结实纷纶啄凤凰，老干交加篆蝌蚪。秋静寒涛生白日，夜永凉飔散虚牖。

绿户朣胧月自过，红尘却扫云为帚。主人高节干云霄，寒玉青青可与偶。

只今文昌悬藻镜，共羡清白胜琼玖。不见江上草堂葱菁间，图书之外复何有。

此中应许二仲过，倘容袁粲相从否？
正月望日乡饮宾筵归述
区元晋（明代）

彩云高缬日曈昽，宾主相酬揖让中。律里温言真盛典，民间懿让是皇风。

青蓑也滥明堂宴，朱绂还寻物外踪。歌罢鹿鸣归劝俗，白头何敢负飞龙。
偈颂四十二首 其三十七
释祖先（宋代）

黄檗山头吃棒，大愚肋下筑拳。佛法的的大意，犹隔十万八千。
杂咏下 黄精
洪适（宋代）

叶细浑疑竹，丛轻却象花。果然能辟谷，谁不护萌芽。
爆竹
韩淲（宋代）

爆竹烧残岁，家家把一杯。西湖元自好，只是欠徘徊。
与僧智如夜话
白居易（唐代）

懒钝尤知命，幽栖渐得朋。门闲无谒客，室静有禅僧。

炉向初冬火，笼停半夜灯。忧劳缘智巧，自喜百无能。
贯道堂
程公许（宋代）

道秘不可传，左右逢其原。
后生巧穿鉴，末派迷本源。
世不有先觉，谁当警群昏。
佩衿来于于，千古师道尊。
紫芝图
释宝昙（宋代）

坐诵行歌忆紫芝，江南有愧断肠词。后于王母三千岁，始见商肠十二枝。

日上宝光应倒射，柱间甘露足华滋。吾乡岁晚滩声小，忠孝波澜断在斯。
送李彦侯宰黄岩 其一
许景衡（宋代）

委羽人物已先去，陈迹风流犹至今。隐吏向来惭懒散，令君此去好追寻。

春归山奥十里雪，霜后园林三寸金。况有左生诗句好，一尊端为伴高吟。
释奠诗
虞展（宋代）

正学昭昭责力行，湖湘一派到于今。
好翻愚岛词锋手，密察濂溪理窟心。
二水秋清严奠礼，九疑云近想韶音。
咏归也觉西风好，须信诗□在泮林。
王守仁竹斋 其一
程洵（宋代）

黄尘车马去如流，名利劳人死不休。心远地偏何处是，小斋丛竹媚深幽。
再次韵赵景安四首
陈造（宋代）

酒浓胜得晚天寒，云气侵帷水墨翻。
兰蕙香前还判醉，不须投辖锁重门。
依韵和唐彦猷华亭十咏·柘湖
梅尧臣（宋代）

柘土久陷没，千里嗟水滨。
不复吴盐邑，空有秦女神。
浩荡吞海日，旷阔迷天津。
扁舟谁能往，旦暮逢渔人。
再用韵
黄公度（宋代）

斗粟驱人堕世纷，卯申凫鹜动成群。
桁杨闲卧吏休日，尊俎清谭士集云。
久矣蛮荒真下策，信哉邹鲁号多文。
酒酣预约鸡豚社，会见婆娑故国枌。
添酒中六咏 其三 酒瓮
陆龟蒙（唐代）

候煖曲糵调，覆深苫盖净。溢处每淋漓，沈来还濎滢。

常闻清凉酎，可养希夷性。盗饮以为名，得非君子病。
临安张帅生辰诗
杨简（宋代）

为恐他人未必知，故推善意入歌诗。
非夸辇毂先弹压，肯氢宽仁作钝迟。
不但舆情都喜惬，亦闻天语有褒奇。
铺张才美终难了，只此今朝祝颂辞。
游铅山石井
李吕（宋代）

碧玉罅中仙洞府，玻瓈无底涵烟雨。
好将润泽天下施，沾溉宁论数千亩。
置酒湖光亭示幕中诸君
韩维（宋代）

东风不能和，朔雪屡成晦。
置酒高亭上，豁与清景对。
霏微远林表，萧散平湖内。
稍急征雁群，偏凌舞姝态。
为藩昧仁术，抚事增永慨。
闾阎半无褐，畎亩方兴耒。
幸祈阴沴消，庶卒丰年赉。
宴章光远宅
刘丞直（明代）

薄暮沐时雨，凌朝陟崇山。
泄云去复来，流水清且闲。
褰裳俯茅屋，高论激晴澜。
层轩既显敞，好鸟鸣间关。
开樽意殊乐，剧饮未言还。
何当脱尘鞅，共卧青松间。
遗兴
杨时（宋代）

嵩华千仞立，不碍天地宽。
泾渭清浊流，不离海波澜。
人生过眼万事役，记忆细故真童顽。
题郑防画夹五首 其二
黄庭坚（宋代）

能作山川远势，白头惟有郭熙。欲写李成骤雨，惜无六幅鹅溪。
时升咏雪禁体物矣而彥序复为之取韵尤严勉强
郭印（宋代）

朔风吹空高冈裂，忍冻幽人心似铁。
今朝云色一天同，片片如簁堕浓雪。
影摇寒水照曈曨，声泻黄芦听骚屑。
涧谷凝时麕鹿死，园林压处桑偷折。
乃知造物本均平，高下不论凹与凸。
登临四顾浩漫漫，千村万落青烟灭。
忆昔子卿使匈奴，不拜穹庐何勇决。
漠北酸寒十九年，鬓须脱尽形容薾。
故人今亦在穷荒，高风凛凛皆传说。
鸿雁南来好击书，应念邦家五情热。
和范景仁王景彝殿中杂题三十八首并次韵其十
梅尧臣（宋代）

谁言出相是山东，今日求贤欲致功。
玉馔满盘来禁里，鹄羹分鼎下天中。
但知恺弟酬君赐，旧讶权舆向国风。
曾笑侏儒饱欲死，宜思薇蕨不忘忠。
九咏 其一
徐汉苍（清代）

君为青松枝，连蜷森百尺。我为涧边草，孤心盟白石。

涧草吐春芳，松枝孕寒碧。出世为劳薪，在山守贞璧。
摄事十三首
佚名（隋代）

淳清育物，瑞木成文。
元气陶治，非烟人氛。
玄贶昭格，至和所熏。
登歌裸献，肸乡如闻。
园中芭蕉产甘露金色若莲花而大几盈尺欣赏一首
陆深（明代）

园古草木茂，气和休祥集。老堪寄一廛，当此三江入。

绿蕉隐轻雾，紫葩垂巨实。骈房类马齿，厚味过蜂蜜。

蟠桃经千岁，优罗竟谁挹。缥缈仙人掌，馨香鹦鹉粒。

珍奇徒饱闻，何如手可拾。文园素中消，起痾冀一吸。

太华玉井莲，菡萏黄金湿。孤标自无群，惆怅临风立。

食芹想明主，欲起为什袭。倚槛良有情，搴芳偶无术。

把酒一赏之，拊膺百愁失。还闻制颓龄，大药傥可及。

欲草贞符篇，缅惭春秋笔。
幽居夏日
陆游（宋代）

茅舍参差烟霭中，超然高兴与谁同？形骸已与流年老，诗句犹争造物功。
子母瓜新间尊俎，公孙竹长映帘栊。
日长愈觉闲无事，隐具成书又一通。
卧松轩为勾漏山人作
谢晋（明代）

苍虬连蜷护书幕，日夜奔涛吼岩壑。碧窗幽径净无埃，洞口烟霞春寂寞。

中有一人人中仙，峨冠野服何翩翩。手持黄庭入勾漏，一卧松深三十年。

苍苔为菌石为枕，偃仰看书忘餐饮。万事不到心上来，一生惯向云间寝。

有琴横几酒盈觞，怡然相对傲羲皇。有时沉醉不得起，零落满身金粉香。

碧鲜寒多云影薄，露滴松梢月将落。梦回酒醒谁为俦，只有巢间两栖鹤。

自怜我本林下人，偶因为客堕黄尘。今朝展图长太息，何时拂枕来为邻。
柳江
陈鸣阳（明代）

几度秋光上客容，佩刀犹自网蛛封。晨趍月冷关山笛，夜泊风悽野寺钟。

怪石倚天攒剑戟，古槎临水漾虬龙。无端总被山灵笑，五岳行行少定踪。
【中吕】朱履曲_休只爱夸强
张养浩（元代）

休只爱夸强说会，少不得直做的贴骨粘皮，一旦待相离怎相离。爱他的着他的，得便宜是落便宜，休着这眼皮儿谩到底！
鹦鹉杯从来有味，凤凰池再也休提，忧与辱常常不曾离。挂冠归山也喜，抬手舞月相随，却原来好光景都在这里。
那的是为官荣贵，止不过多吃些筵席，更不呵安插些旧相知。家庭中添些盖作，囊箧里儹些东西，教好人每看做甚的？
客位里宾朋等候，记事儿撞满杴头，不了的平白地结为仇讎。里头教同伴絮，外面教歹人扌愁，到命衰时齐下手。
六十岁逡巡轮过，便到者稀年应也无多，暗想人生待如何？古和今都是梦，长与短任从他，只不如向云庄闲快活。
弄世界机关识破，叩天门意气消磨，人潦倒青山慢嵯峨。前面有千古远，后头有万年多，量半炊时成得甚么？
正胶漆当思勇退，到参商才说归期，只恐范蠡张良笑人痴。腆着胸登要路，睁着眼履危机，直到那其间谁救你？
萧墙外拥来抢去，筵席上似有如无，奏事处连忙的退了身躯。付能都堂中妆样子，却早怯烈司里画招伏，知他那驼儿是荣贵处？
才上马齐声儿喝道，只这的便是送了人的根苗，直引到深坑里恰心焦。祸来也何处躲？天怒也怎生饶？把旧来时威风不见了。
石竺山二十咏 其五
刘克庄（宋代）

吾脚今无力，安能跪鞠躬。北瞻韩吏部，南仰狄梁公。
寓怀诗二首
刘黄裳（明代）

太白蚀金方，蚩尤出辽野。
右卫已土崩，左贤气腾瓦。
顷来石州破，<革阑>蔽日舍。
城中无虚井，儿女血涂赭。
叹息问边人，问罢泪如洒。
简子攻卫城，居身犀蔽下。
行人烛横戈，陈其先君者。
大将爱其身，胡能驱士马。
翩翩谁家子，龙虎姿态扬。
白马全络头，翻身绿沉张。
驰至射熊馆，一发下双鸧。
马上赋豪士，悲歌声琅琅。
途乖淹郡县，矢心系名王。
春风国士老，秉耒耕于乡。
吾贱不能举，把袂涕沾裳。
题故人所居
佚名（唐代）

与君昔离别，星岁为三周。今日觏颜色，苍然双鬓秋。

茅居枕河浒，耕凿傍山丘。往往登憩径，时时或饭牛。

一身尚栖屑，庶身安无忧？相见未言语，唏吁先泪流。
重游草堂
李彭（宋代）

德人昔游居寝处，一草一木可敬之。涪翁初释僰道縳，枉道过我临水湄。

梵宫三托吉祥卧，悠悠东泛长淮涯。牵丝姑孰席未暖，鬼瞰高明俄解龟。

鹦鹉洲前弄晴泚，祠宫寄食长江西。黄绢碑中发奇祸，播迁瘴海如湘累。

天生斯人意有在，世或不用将何疑。巫阳下招化黄鹄，不遣啄腐随家鸡。

前年岁晏到萧寺，开眼适见邹松滋。涪翁故时得此客，今已改色嗟流离。

大招泪湿缘坡竹，神观凛凛疑来归。今年森木挂秋暑，鹧鸪钩辀向我啼。

重来野僧零落尽，坏帐鼠齧非当时。过眉拄杖为小立，将暝西山含夕霏。
次韵子由舍人先生追读迩英绝句四首
张耒（宋代）

冠佩煌煌拱北辰，道人风骨自轩轩。
茯苓松下龟鼋老，须乞灵丹一粒吞。
江臯送别
周弼（宋代）

把酒对汀洲，相看发去舟。
迎风一分手，惊浪几翻头。
烛暗花消泪，枫寒叶弄愁。
恐犹回首望，终夕凭高楼。
送丁正臣
李覯（宋代）

铅椠辛勤四十年，抟风不上鬓霜寒，
朱门何处是知已，短褐空瓢行路难。
颂古六首 其五
释惟照（宋代）

枯木堂中第一人，坐观成败枉精神。可怜明一色边事，直至而今没眼筋。
寓城西寺中杂言五首 其五
唐顺之（明代）

秋来不觉早，落叶忽已繁。物化每相代，吾生尚何存。

微材同樗栎，僻地当丘园。窃慕东方子，一官堪避諠。
满江红·树色冥濛
葛长庚（宋代）

树色冥濛，山烟暮、鸟归日落。凭阑处、眼空宇宙，心游碧落。古往今来天地里，人间那有扬州鹤。幸而今、天付与青山，甘寥寞。好花木，多岩壑。得萧散，耐淡泊。把他人比并，我还不错。一曲瑶琴知此意，从前心事都忘却。况新秋、不饮更何时，何时乐。
中秋夜不见月
朱淑真（宋代）

不许蟾蜍此夜明，始知天意是无情。何当拔去闲云雾，放出光辉万里清。
景德以后祀五方帝十六首 其十四 黑帝降神用《高安》。
郊庙朝会歌辞（宋代）

隆冬戒序，岁历顺成。一人有庆，万物由庚。有旨斯酒，有硕斯牲。

报功崇德，正直聪明。
答前人用前韵来谢
陈著（宋代）

庄老是堪师，浮生何日期。
空将书拄腹，安得药封脾。
年事老如我，岁寒交有谁。
偶然归不去，又被若人知。
张次律见招欲同一诗人饮既见乃新定远令刘旦
赵蕃（宋代）

张侯呼我饮，云欲醉诗人。
我愧野无格，君能高出尘。
句中真有画，笔下信如神。
不待平生识，由来一语亲。
众皆嫌坦率，意独取天真。
颇恨匆匆别，殊乖款款陈。
王官欣旧辙，蛮语昧初询。
起此穷途哭，端非倾盖新。
度江风吼夕，发轫雪飞晨。
行路嗟离阔，题诗报苦辛。
次韵何若谷赏花即席
赵抃（宋代）

朋心照旧明，宁比盖初倾。共惜花兼酒，谁论利复名。

与君如有约，不醉似无情。更遇诗勍敌，周旋未易轻。
天宁节口号
唐庚（宋代）

九曲昆渠换碧流，挺生英主间千秋。讴歌万国才归禹，损益三年便继周。

南亩暗侵山色尽，西陲展到海边休。不知谁是乘槎客，为采蟠桃荐冕旒。
临江仙·鸣珂碎撼都门晓
柳永（宋代）

鸣珂碎撼都门晓，旌幢拥下天人。马摇金辔破香尘。壶浆
盈路，欢动一城春。
扬州曾是追游地，酒台花径仍存。凤箫依旧月中闻。荆王
魂梦，应认岭头云。
和李士举陪提刑徽猷游中梁山临秀远轩以望江中平陆之胜承示佳句且叙故旧离合之感次韵二首 其一
王之望（宋代）

空翠浮轩槛，岚光拂栋梁。江随平野曲，林拥暮山苍。

城郭犹平日，田畴本乐乡。呻吟未休息，衰病意空长。
高竹八首
邵雍（宋代）

高竹已可爱，况在垂杨下。
幽人无轩冕，得此自可诧。
枉尺既不能，括囊又何谢。
贾生若知此，恸哭亦自罢。
咏张丽华
赵崇嶓（宋代）

陈事分明属绮罗，香尘吹尽井无波。
行军长史何劳怒，次第论功妾更多。
端午内中帖子词·皇帝阁
王珪（宋代）

泰一扶皇运，真人感赤精。
更逢端午节，君德万方明。
题董邦达山水十二幅 其九 江浦归帆
弘历（清代）

三峡无风浪起堆，浮家已惯不惊猜。收帆指点斜阳道，穿过瞿唐滟滪来。
长芦五绝句
孔武仲（宋代）

去尽江湾伴侣船，整帆徐出浦沙边。
风涛沃日心弥壮，老矣无因似昔年。
正月十八日四首
张耒（宋代）

道旁兰若冷于秋，迎客开门一比丘。
夜久无人风露冷，空廊饥鼠窃膏油。
题天柱山鸿都观
惠哲（宋代）

钟鼓千年后，耕桑万岭巅。
松杉森老气，桃李弄馀妍。
烟暝东西坞，泉分上下田。
直疑秦避世，自古一山川。
和丹岩
卫宗武（宋代）

芳事从今鼎鼎来。看看花片扑楼台。
一和既盎寒如扫，锦绣香中图画开。
春日杂书十首 其八
朱淑真（宋代）

一年妙处清明近，已觉春光大半休。
点检芳菲多少在？翠深红浅已关愁。
朝中措
范成大（宋代）

系船沽酒碧帘坊。酒满胜鹅黄。醉后西园入梦，东风柳色花香。

醉浮天处，夕阳如锦，恰似鲈乡。中有忆人双泪，几时流到横塘。
太常引 赠歌者妙音居士
张野（元代）

前身应是散花仙。一念堕尘缘。参透曲中禅。比一串、摩尼更圆。林莺巧啭，玉冰飞韵，三昧有谁传。休惜遏云篇。早医得、维摩病痊。
梦李白诵竹枝词三叠
黄庭坚（宋代）

一声望帝花片飞，万里明妃雪打围。
马上胡儿那解听，琵琶应道不如归。
硾越竹学书作诗寄薛绍彭刘泾
米芾（宋代）

越筠万杵如金版，安用杭油与池茧。高压巴郡乌丝栏，平欺泽国清华练。

老无他物适心目，天使残年同笔砚。图书满室翰墨香，刘薛何时眼中见。
清平乐
贺铸（宋代）

阴晴未定，薄日烘云影。临水朱门花一径，尽日乌啼人静。
厌厌几许春情，可怜老去兰成。看取镊残双鬓，不随芳草重生。
满庭芳 小春
张炎（宋代）

晴皎霜花，晓熔冰羽，开帘觉道寒轻。误闻啼鸟，生意又园林。闲了凄凉赋笔，便而今、不听秋声。消凝处，一枝借暖，终是未多情。阳和能几许，寻红探粉，也恁忺人。笑邻娃痴小，料理护花铃。却怕惊回睡蝶，恐和他、草梦都醒。还知否，能消几日，风雪灞桥深。
谢长安孙舍人寄惠蜀笺并茶二首 其一
魏野（宋代）

彩笺一轴敌琼瑰，喜见亲题手自开。远胜浣花人寄到，贵从视草客分来。

百张重叠霞初卷，十色参差锦乍裁。红药篇章方雅称，老夫无用拟封回。
独柳
杜牧（唐代）

含烟一株柳，拂地摇风久。
佳人不忍折，怅望回纤手。
冬日游香界寺圣感西山西岁久惜颓败去夏偶曾游长诗纪其概
弘历（清代）

布施发馀资，非帑庸何害。焕然兹一新，易名曰香界。

落成来瞻礼，苾刍腾梵呗。于左搆精庐，小憩亦足快。

山木叶已落，纵目穷众态。虽谢晚菊芳，未改风松籁。

俯眺涧口溪，一一分源派。我闻金刚身，圆成无兴坏。

禅流颂悉檀，忌堕妄语戒。
颂一首
张商英（宋代）

鼓寂钟沉托钵回，岩头一拶语如雷。果然只得三年活，莫是遭他受记来。
和无为张真人见寄韵 其一
王绅（宋代）

当年蹑屩上清中，指点虚无问道宗。几共五更听夜雨，长怀一月坐春风。

身游璧水功名薄，目断耆山誉望隆。千里椷诗劳问讯，词源决峡势何穷。
与朋宁二士
释慧空（宋代）

东山东游形吊影，闭门作夏山房冷。两士能来共寂寥，人谓同风吾未省。

窗间一笑岩穴惊，窗外数峰清昼永。不知祖道今安危，自拨寒灰出烧饼。
题驹父家江干秋老图
李彭（宋代）

江风飕飗江水寒，芦洲雁下生微澜。渔翁夫妇不能语，津吏醉倒船著滩。

其旁病夫坐箕踞，持竿万事那复顾。悬知宁断娇儿乳，不及冥鸿及飞鹭。
题盱眙军玻璃泉
杨万里（宋代）

清如淮水未为佳，泉迸淮山好煮茶。
熔出玻璃开海眼，更和月露瀹春芽。
仰看绝壁一千丈，削下青琼无点瑕。
从事不浇愁肺渴，临泓带雪吸冰花。
水调歌头 渡扬子江
杨逢时（清代）

少小慕宗悫，破浪喜乘风，今朝京口挂帆，高唱大江东。

一曲未曾终调，已过金焦如画，不觉拓心胸。自古说天险，争战几英雄。

人世事，如滚滚，浪流同。禹门此去试跃，那便化真龙。

巨浸且浇块垒，明月秦淮河上，遍访旧花丛。舷倚正高兴，何处响秋鸿。
海昌八咏 其六 安国禅灯
胡奎（元代）

白头僧说唐朝寺，舍利犹存率堵波。师子座空无所住，犀牛扇破竟如何。

灯悬海月慈光近，铎振天风梵呗多。最爱平原好孙子，时来坐石看曼陀。
乾溪铺
李次渊（宋代）

芦芽抽尽柳花黄，水满田头未插秧。
客里不知春事晚，举头惊见楝花香。
寄右省李起居
韦庄（唐代）

已向鸳行接雁行，便应双拜紫薇郎。才闻阙下征书急，

已觉回朝草诏忙。白马似怜朱绂贵，彩衣遥惹御炉香。

多惭十载游梁客，未换青襟侍素王。
大观宗祀明堂五首 其一 奠玉币用《镇安》。
郊庙朝会歌辞（宋代）

交于神明，内心为贵。外致其文，亦效精意。嘉玉既陈，将以量币。

肃肃雍雍，惟帝之对。
送杨中丞和蕃
郎士元（唐代）

锦车登陇日，边草正萋萋。旧好寻君长，新愁听鼓鼙。

河源飞鸟外，雪岭大荒西。汉垒今犹在，遥知路不迷。
题山水图
乌斯道（明代）

莽莽群峰合，盘盘一径分。窗明丹灶火，松罥紫坛云。

灵草千年长，名花五色殷。仙人骑白鹿，尘世已斜曛。
酸枣令刘熊碑诗 其一
蔡邕（两汉）

清和穆铄。宋惟乾川。惟狱降灵。笃生我君。服骨睿圣。允钟厥醇。

诞生歧嶷。言协典坟。懿德震耀。孝行通神。动履规绳。文彰彪缤。

成是正服。以道德民。
五松了送殷淑
李白（唐代）

秀色发江左，风流奈若何？
仲文了不还，独立扬清波。
载酒五松了，颓然白云歌。
中天度落月，万里遥相过。
抚酒惜此月，流光畏蹉跎。
明日别离去，连峰郁嵯峨。
琴曲四章
曹雪芹（清代）

风箫箫兮秋气深，
美人千里兮独沉吟。
望故乡兮何处？
倚桂杆兮涕沾襟。
山迢迢兮水长，
照轩窗兮明月光。
耿耿不寐兮银河渺茫，
罗衫怯怯兮风露凉。
子之遭兮不自由，
予之遇兮多烦忧。
之子与我兮心焉相投，
思古人兮俾无尤。
人生斯世兮如轻尘，
天上人间兮感夙因。
感夙因兮不可惙，
素心如何天上月！
亲旧问盗作诗四十韵以答之亦可备野史之录
王迈（宋代）

我来自京师，己丑之十月。道之建剑间，行行遇兵卒。

问之何为行，对言声哽咽。初只因临汀，盐商时出没。

县官事张皇，星夜闻帅钺。帅出乃捕兵，此曹辄猖獗。

加之江西寇，恃崄护巢穴。向来误杀降，贻祸今尤烈。

合党肆纷披，交锋争桀黠。聚落四百村，室庐遭毁爇。

转徙临昭阳，孤城危一发。帅方实归装，视此苦不切。

惟漕暨庾台，协心图扑灭。移文责十连，义激词语辣。

就檄刘权军，专城植铩𢧕。又有一老尉，贾勇抗鸱鹘。

赖此所居民，犹苟旦暮活。我闻此卒言，忧愤中肠热。

及归抵吾庐，保伍亦团结。或恐汀邵寇，馀烬尚分裂。

或疑鼠狗徒，乘间敢窃发。吾乡号乐国，目不见寸铁。

一闻钲鼓声，缩头畏如鳖。新岁或讹言，城居竟搬挈。

丁男肩欲赪，稚女足不袜。相顾莫为谋，去守将安决。

汝知诲盗谁，吾能为汝说。年来民贼多，田里困根括。

单丁火亦追，逃户租尽刷。猛虎政太苛，攘鸡手已滑。

剥床忍及肤，椎肌惨见血。吏肥富薰天，民贫怨刻骨。

及此皆幸灾，狺险何聒聒。古来盗贼兴，官吏去饕餮。

大者籍其家，小亦寘重罚。人心知是非，端可以理折。

民贼尽芟夷，虽赏之不窃。
偈
释惟简（宋代）

莫离盖缠，莫求佛祖。
去此二图，以何依怙。
江淹梦笔，天龙见虎。
古老相博，月不跨五。
临城即事
谢与思（明代）

华馆青丝驻，梨园白玉飘。芳尘兼燕蹴，艳曲度莺娇。

欲赋巫山梦，还疑洛水遥。无将明烛泪，滴向可怜宵。
与李章武赠答诗
王氏妇（唐代）

怨鸯绮，知结几千丝。别后寻交颈，应伤未别时。

（章武赠王氏鸳鸯绮）

捻指环，相思见环重相忆。愿君永持玩，循环无终极。

（王氏答李章武白玉指环）

河汉已倾斜，神魂欲超越。愿郎更回抱，终天从此诀。

（王氏赠别李章武）

分从幽显隔，岂谓有佳期。宁辞重重别，所叹去何之。

（章武答王氏）

昔辞怀后会，今别便终天。新悲与旧恨，千古闭穷泉。

（王氏再赠章武）

后期杳无约，前恨已相寻。别路无行信，何因得寄心。

（章武再答王氏）

水不西归月暂圆，令人惆怅古城边。萧条明早分岐路，

知更相逢何岁年。（章武怀念王氏）
夜归示卓道人
释德洪（宋代）

心知家本住仇池，傲睨人间老变衰。两鬓京尘初邂逅，一尊川语问归期。

劝沽何处禽知我，含笑谁家花隔篱。天水摹胡飓风作，夜归江路月相随。
至节后犹未见梅疑旱使然
赵蕃（宋代）

败砌初无菊，空林合有梅。
如何长至后，不见一枝开。
岂是春渝信，端缘旱作灾。
蔬畦与麦垅，满目但黄埃。
题余君肃曰严忍斋
王迈（宋代）

君肃吾良朋，天资秀而颖。以忍名其斋，求余为序引。

余闻刃制心，其字谓之忍。一忍宽百忧，百动归一静。

人心本至明，万善集虚境。外物一障之，天真随晦泯。

意猿肆颉颃，气马浪驰骋。以忍作防闲，如物有绳准。

圣贤养心学，最切是惩忿。愚者一不校，鲁者三自省。

行行无取才，宜为夫子哂。师德岂懦夫，见善必操秉。

唾面令自乾，可以愧不逞。公艺忠孝人，家法肃而整。

九世有盘盂，一字其要领。愿子继自今，去过贵乎敏。

育德必体蒙，辨义直观井。意融妄尽消，心清事亦省。

我少染习气，近亦痛除屏。作诗虽警君，且欲以自警。
送李校书赴东川幕
卢纶（唐代）

泥坂望青城，浮云与栈平。字形知国号，眉势识山名。

编简尘封阁，戈鋋雪照营。男儿须聘用，莫信笔堪耕。
临江仙 偶成
舒逊（元代）

银烛光摇秋夜永，一天凉侵诗脾。鸣虫唧唧漏迟迟。半生春梦里，彷佛是耶非。万事破除惟有酒，当歌不饮何如。人生七十古来稀。休争强与弱，行乐是便宜。
营妓张温卿黄子思爱姬宜哥皆葬宿州城东过而
张先（宋代）

好物难留古亦嗟，人生无物不尘沙。
何时宰树连双冢，结就人间并蒂花。
奉和圣制从蓬莱向兴庆阁道中留春雨中春望之作应制
王维（唐代）

渭水自萦秦塞曲，黄山旧绕汉宫斜。
銮舆迥出千门柳，阁道回看上苑花。
云里帝城双凤阙，雨中春树万人家。
为乘阳气行时令，不是宸游玩物华。(玩 一作：重)
法眼禅师真赞
叶梦得（宋代）

八万四千，大悲宝目。问此多目，孰为正观。惟阿那律，无目而视。

问此真目，毕竟安在。是法眼者，犹为金屑。有法无眼，有眼无法。

稽首导师，五蕴皆寂。悲观慈观，等大圆镜。颓然方床，如梦中事。

山河大地，一切消陨。
小楼
胡星阿（清代）

银河欲坠花影湿，小楼夜半东风入。绣帘卷断金凤凰，玉人独风凉蟾泣。

琐窗往来云气旋，双成驾龙出紫烟。粉蛾空老屏风边，有石莫补离恨天。
题乌江丘氏昆仲岁寒亭
贺铸（宋代）

新甫移根远，苍然对两翁。
闭门三尺雪，仰枕一亭风。
东郭颜何厚，西来意莫穷。
未应输狭小，酿酒待春丛。
更漏子
过春山（清代）

半开帘，斜背烛。困倚画屏新浴。眉淡扫，髻低梳。夜凉生绣襦。

秋声骤。雁来候。人共海棠消瘦。香乍热，箪微寒。魂消似去年。
杂曲歌辞 少年行
张祜（唐代）

少年足风情，垂鞭卖眼行。带金师子小，裘锦骐驎狞。

选匠装金镫，推钱买钿筝。李陵虽效死，时论得虚名。
镜湖女
陆游（宋代）

湖中居人事舟楫，家家以舟作生业。
女儿妆面花样红，小伞生生乱荷叶。
日暮归来月色新，菱歌缥缈泛烟津。
到家更约西邻女，明日湖桥看赛神。
口占
郑刚中（宋代）

僧房花木疏，鸟雀下庭除。
气候争寒暖，春光半有无。
四山云外瘦，一塔雨中孤。
谁用诗人笔，收交好画图。
葵花
陈景沂（唐代）

人情物理要推求，不早敷黄隶晚秋。
黄得十分虽好看，风霜争奈在前头。
有所叹
邹浩（宋代）

亲者如路人，故者如世雠。路人与世雠，反与亲故侔。

无日不同与，无事不同谋。自谓腹心托，长久逾千秋。

不知祸有孕，有识所深忧。一旦乘间作，四顾谁依投。

往往舍之去，掉臂不回头。却思故与亲，大寒索衣裘。

聪明天资高，反已亦易求。及此早觉悟，厥疾犹可瘳。
岁暮诵东坡除夜赠段屯田诗龙钟三十九劳生已强半年与之齐时复同之感如何矣酒阑不寐因次其韵
姚范（清代）

岁去如惊蛇，修鳞强制半。未知来日欢，空余逝者叹。

浊酒不足倾，残书讵堪玩。咄咄骥坂悲，悠悠樗木散。

眼前冠盖徒，胸中钓游伴。轰轮送日月，寒鸦信昏旦。

口淆茗酪器，饭强膻腥案。残镫字黮黕，闾柝风凌乱。

䋎痕念故衣，发稀感新盥。壮志汩卑陬，深情昧坚缓。

医非三折余，事经九变贯。失志僮颜低，疲策马行懦。

坦抱未须柴，胶口欲吞炭。怜尔九垓步，诧此尺棰馆。

怀情灭闻见，问心知冷暖。何如归故山，一龛师摩粲。
富相公挽词五首 其五
范纯仁（宋代）

北走单车驯猰貐，东徂万室活饥羸。谋深先帝承祧日，功在仁皇与子时。

英气不随钟漏尽，高名长与日星垂。登龙孤客怀知遇，恸哭秋原欲诉谁。
病后和黄玉泉韵
郑清之（宋代）

山扉连月款言卮，拟共还家浣客衣。
愧失养生收一溉，笑擒梦竖窜三危。
大槐安国休重省，兜率陀天尚缓归。
一病一衰秋后雨，孰言之武老能为。
赤明瀹篆正恢台，戏挹雄风涤闷怀，
病骨喜随新箨换，好诗忽馈宝珠来。
巨鱼未纵王褒壑，陋室聊淹禹锡阶。
且共理身如理国，小须握手咏康哉。
古莫十五韵送胡天放西游
戴表元（宋代）

有铁莫妄熔，熔作侠士椎。
有帛莫妄缝，缝作山人衣。
君看天放莫，气貌绝清赢。
濩落七尺身，仁义充肤肌。
无家救人穷，无田恤人饥。
江湖三十秋，白头转岖崎。
余情尚洒洒，不吐酸寒辞。
事慕古豪杰，诸儿那得知。
或云有仙骨，深中愈难窥。
趫腾华佗戏，偃蹇梁鸿噫。
世熊贵反覆，口语澜翻飞。
夫子顾之笑，百触不发机。
宁当待沟壑，西山古谁悲。
佩君珊瑚钩，酌以玻璃卮。
相知岂云无，去去勿得疑。
偈颂一百零九首
释可湘（宋代）

薄福住常云，生涯只任真。
灯笼悬露拄，北斗对南辰。
法法皆依位，机机合见人。
大家齐努力，扶起破沙盆。
送泉州周尚书 其一
仲并（宋代）

闾里推耆德，门庭只故居。绮罗看富室，丹碧衒新庐。

润屋宝非璧，满车家有书。功名宜岁晚，带玉缀金鱼。
陆子潜子远携酒过宿赠一首
顾璘（明代）

二陆吾邦秀，携壶问草亭。醇醪雨中醉，寒烛夜深青。

宝气腾双璧，人伦赡六经。坐馀玄论洽，倾耳为君听。
偈颂三十首
释慧晖（宋代）

只个玄妙诀，从来无异辙。
拨开千嶂云，放出一天月。
建化门头事，山僧未曾说。
再来花木春，佛祖也难决。
从弟至二首 其一
李果（清代）

奔走怜吾弟，归来感慨多。风尘遭白眼，冰雪渡黄河。

几作无家客，空为击楫歌。嗟余亦寥落，相对奈愁何？
荷柳松竹赠答 其五 松答仆
王质（宋代）

松答仆，奉主愿尽心。护以虬龙威，娱以金玉音。作炎夏，作凛秋，愿主爱玉体，五夜增轻裘。
集明州司马靳公大柏亭
吴菘（清代）

平生知己真不易，安丘谓新安郡丞曹公。北去公西适。

雪照秦山雁带书，梦魂夜夜高平驿。忽来赤堇驻旄旌，四月蒲帆惬良觌。

老柏霜皮溜雨寒，馔玉调金晋琼液。日斜引我展琅函，纸是澄心书铁画。

宋镌书。烟雨娥江大米图，米老《娥江烟雨图》。松雪萧疏写拳石。

赵吴兴《枯木竹石》。宣和图史绍圣书，开卷古香纷藉藉。

大雅不作吾道卑，公坐楼头俯百尺。秦青忽奏陇西歌，一声吹裂梅花笛。

人生聚散都晨星，秦越循环总行役。何年玳瑁更开筵，渭城甬水新都客。

镫前强尽手中杯，夜半寒江山月白。
次韵君俞兼简少孙六首 其六
李之仪（宋代）

书空懒作咄咄语，催老祗怪骎骎来。断梦已将愁共远，离魂不骎泪惊回。

病馀想见崭岩玉，欢处犹怀宛转杯。能伴晴和着屐否，深山应有未凋梅。
拟九日客中登高 其三
徐熥（明代）

黄花空向客边开，愁听尊前白雁哀。纵使登高也无益，青山不是望乡台。
和宇文伯修侍郎会中和堂二首 其二
韦骧（宋代）

华构峥嵘倚碧霄，开筵潇洒聚英僚。衣沾翠霭天收雨，目送银山海上潮。

半日清欢浃觞咏，几番凉吹韵笙箫。醺酣老客依帡庇，归隐而今岂俟招。
省过
程端蒙（宋代）

此道从来信不疑，安行何处履危机。
无心更与世俯仰，有口不谈人是非。
悔吝愆尤须谨细，存亡得失要知几。
师门有意无人会，一饷忘言对落晖。
中兴乐（即湿罗衣）
牛希济（五代）

池塘暖碧浸晴晖，濛濛柳絮轻飞。红蕊凋来，醉梦还稀¤

春云空有雁归，珠帘垂。东风寂寞，恨郎抛掷，泪湿罗衣。
追和龙洲先生登多景楼诗就题其墓
郭翼（元代）

黄鹤矶头风雨秋，中原一望使人愁。东江风雨一斗酒，大地山河百尺楼。

群臣谁决和戎议，九庙犹衔误国羞。慷慨鲁连宁入海，凄凉王粲重登楼。

荒冈四尺先生墓，再拜酬之双玉舟。
春日作
释德洪（宋代）

山前山后花半红，桥头桥尾柳摇空。流莺枝上未成语，始啭一声来去风。
登石室二首
叶林（宋代）

石径春深叠古苔，洞天无钥为谁开。
白云本是无心物，风趁松花作雨来。
池上
释智圆（宋代）

沤生复沤灭，水湿元无异。
尽日倚栏看，无人知此意。
落梅
薛季宣（宋代）

东风一夕报春来，管领群芳次第开。出岫白云如有意，照人明月几难回。

缟衣聊复归三岛，绿醑无辞举百杯。真味不须谈鼎实，等閒谁识锁梁材。
辛酉榜后展墓
顾建元（清代）

今年又被放，何以拜松楸。野服紫岚气，墓门青涧流。

云礽皆祖德，笔砚是先畴。三复漆雕语，闲云掩素秋。
呈朱丛瑞
陈起（宋代）

囊中五色丝，拟将舜裳补。
玉阶远于天，莫睹干戚舞。
治朝足文物，一室自规矩。
少贱人或欺，黔娄况贫窭。
毋作饭牛歌，春滋夜来雨。
闭门
陆游（宋代）

寂寂云山千万重，闭门不忍叹涂穷。
高秋酒熟雪浮瓮，中夜剑涂雷吼空。
近报犬羊逃漠北，岂无貔虎定关中。
君王犹记孤忠在，安得英豪共此功？
送欧阳彦珍归杭
王冕（元代）

金陵山势如蟠龙，金陵美酒玻璃红。
对山酌酒却歌舞，坐笑前辈何英雄。
六朝遗迹漫烟雾，凤凰台上秋无数。
斜阳巷陌燕子飞，秦淮西下长江去。
人生此会不偶然，眼前兴废何须言？丈夫事业要磊落，比较琐屑非高贤。
我知欧阳乃奇士，乔木故家良有以。
文章五彩珊瑚钩，肺腑肝肠尽经史。
盛时仕宦三十年，东吴西楚情翩翩。
解衣推食待豪杰，气义浑厚无雕镌。
明朝乘兴过南省，鹤背秋声破秋溟。
紫薇花对明月高，呼吸湖光数千顷。
书生潇洒未有家，拟欲结屋青山阿。
故人若有岁寒约，为我载酒寻梅花。
效宫词体上文太师十绝 其五
范纯仁（宋代）

蓬瀛闻说有仙居，甲第园林想亦如。绕圃琅玕抽翠竹，平流瑟瑟走清渠。
题黄君愈宣江山一览亭
何乔新（明代）

危亭翼翼倚晴空，百里江山入望中。俯槛银溪纡素练，开轩金嶂耸屏风。

波光㵿㵿摇文几，岚霭霏霏扑绮栊。我欲携琴亭上醉，夕阳影里数归鸿。
送大宗伯两洲王公考绩二首 其一
杨继盛（明代）

台斗光芒临紫极，东风行色动江干。春归吴苑晴花合，天入燕云晓旆寒。

礼乐百年开万国，星辰入座肃千官。彤庭旧识尚书履，天下苍生属谢安。
观潮 其二
黄裳（宋代）

杳冥中信自轮回，十二时行不可催。才迫海门三级起，忽临沙渚二龙开。

水头花雨凌空落，日脚云旗动地来。果是尾闾虚不得，却还江上一徘徊。
蝶恋花　又赋瓶中一枝莲谢
王慎中（明代）

小院朝来看索寞。瓶水痕消，花谢红妆薄。芳草飘零何处著。

香䰟撩乱无栖泊。

芳意香䰟应不恶。总在东湖，也到今时落。落在空斋犹有托。

幽人肯把佳词酢。
清明日舟中书事二首
张耒（宋代）

巢乌噪处绿杨村，寒食人家昼掩门。
麦陇晓风收宿润，烟林午日涨黄昏。
恭次家大人初抵季弟海陵官舍之韵 其二
孙应符（宋代）

生于陵者自安陵，何事驱驰较驿程。却望乡山千里隔，共看淮月一轮明。

官閒足遂吟哦乐，俸薄休形叹息声。最幸一家仍聚首，不须嗟弟与瞻兄。
海虞十二景 其七 破山钟磬
卢龙云（明代）

断壁云常补，崩厓路欲迷。仙游邀杖屦，客至访伽梨。

闻磬知莲社，听钟认虎溪。禅心如入定，真作絮沾泥。
送客至城西，望图山，因寄浙西府中
徐铉（宋代）

牧叟邹生笑语同，莫嗟江上听秋风。

君看逐客思乡处，犹在图山更向东。
喜迁莺·一阳初起
佚名（宋代）

一阳初起。渐庾岭梅雪，才苞香蕊。品格清高，姿容闲雅，别受化工深意。放开独占严景，不使混同凡卉。微雨霁。似玉容寂寞，无言有泪。难比。凝素态，不共艳阳，桃杏争妍丽。疑是佳人，巧拈香酥，枝上玉纤轻缀。前村可惜无赏，好近天庭阶砌。成实後，有调和鼎鼐，一般滋味。
满江红
赵磻老（宋代）

潇洒星郎，吹绿鬓、胜游霞举。秋又半，月磨云翳，籁传风语。太一青藜光对射，中流荡漾莲舟舞。戏人间、今夜水精宫，前无古。

吾家是，蓬山侣。歌舞袖，苹花渚。拟问津斜汉，乘槎南浦。谒帝通明今得便，素娥拍手心先许。笑画阑、三十六宫秋，花如土。
社日热甚中夜得雨
曹彦约（宋代）

蛆蚁开新盎，鸡豚落社锅。
草衰秋水净，木脱暮山多。
颢气时应爽，骄阳老更苛。
依然霖雨在，暑酷要消磨。
分题得含春亭送李惟诚大参之陜西
罗钦顺（明代）

终南不改色，清渭仍东流。春花几开落，亭址馀荒丘。

城头北斗低，明月满高楼。金莲无消息，长夜风飕飕。

忆昔贞观初，庙堂多俊游。从容奉清问，高步登瀛洲。

王道何坦荡，致理侔殷周。嗟嗟令狐子，得君无与俦。

云胡延英奏，背汗沾重裘。形迹一以拘，肝胆何由投。

大夫中朝彦，揽辔澄西州。胜迹应遍览，兹亭无久留。

永怀明艮会，夙夕弘嘉猷。休声谅自致，允矣垂千秋。
菩萨蛮·木棉花映丛祠小
孙光宪（五代）

木棉花映丛祠小，越禽声里春光晓。铜鼓与蛮歌，南人祈赛多。
客帆风正急，茜袖偎墙立。极浦几回头，烟波无限愁。
县舍小饮因就伯逢求馔具
彭汝砺（宋代）

霜凋老木青枫碎，雪尽空山夜月新。收拾村醪欲歌笑，咨嗟破月久埃尘。

分为白屋穷宾客，回眷青云旧主人。天地苦寒今有备，醉横诗笔觉精神。
赠无梦道人
王遂（宋代）

中人有梦君无梦，乐思怀事不同。
为问曲肱高卧日，如何合眼见周公。
次李秬新秋韵二首 其二
刘摰（宋代）

风惊梧叶觉秋还，万丈归心到北山。已许生平江海上，坐求功北簿书间。

颇闻都护刊铜柱，更喜将军入玉关。朝野清明无一事，相从那使酒樽闲。
和吴龙图韵五首·明堂肆赦不得预观感而成诗
文同（宋代）

季秋阳馆事严禋，能飨洪惟上至仁。
游庙衣冠参帝坐，侍祠簪佩俨星辰。
欢声被宇和于律，协气流天蔼若春。
即见陪銮千万祀，岂长如此在遐垠。
腐儒
丁鹤年（元代）

落魄乾坤一腐儒，生逢四海日艰虞。异邦作客歌黄鸟，空谷怀人咏白驹。

岂有纵横千七国，亦无词赋拟三都。时危那敢辞贫贱，第恨长年走畏途。
雪中夜坐杂咏十首 其七
徐瑞（宋代）

何人求死不得死，有士欲生而舍生。谁谓古今人品异，要于出处自权衡。
偶作二首
宋祁（宋代）

衰翁好藏密，移病此侨居。
白眼慵迎客，青泥倦补书。
风侵残昼纲。烟锁蔽春樗。
惟有伊蒲士，相从乐饭蔬。
王刚仲惠诗醉笔聊和
刘琰（宋代）

君不见山泽之癯蒙野服，为彼隰桑还自沃。
又不见侯门公子贵且娇，饱豢膏粱犹未足。
人生贵贱不难分，唯有圣贤无等伦。
朝为涂人暮为禹，穷崖断壑看回春。
君方妙龄截不住，万里飞黄又腾世。
王良造父不得施，耳侧风声未为遽。
我思古人爱其宇，青蘋堂兮杜若庑。
芰荷可裳菊可餐，肯逐纤埃与尘土。
是中非声亦非色，巡得与君一冯轼。
鹍鹏变化不可量，要指天池为一息。
悠悠此道谁能将，从知可玩不可忘。
慎勿随风学飘絮，春光骀荡成飞杨。